als_Latn dik_Latn sag_Latn
Në kuadër të projektit të Menaxhimit Financiar, Kontabilitetit dhe Kontrollit për ndërtimin e kapaciteteve të administratës publike (FINAC), Programi i BE-së ERASMUS +, nënprogrami Zhvillimi i Kapaciteteve në Arsimin e Lartë, në 25 Prill 2017 u organizua aktiviteti i parë në Shqipëri për të prezantuar projektin FINAC. Takimi u zhvillua pranë Universitetit Europian të Tiranës me përfaqësues të universiteteve partnere në Shqipëri e Serbi si edhe të Ministrisë së Financave në Shqipëri, ku diskutuan më tej rreth këtij bashkëpunimi. Folës në takim ishin zv.rektori për Marrëdhëniet me Jashtë të Universitetit të Beogradit, prof. Ivanka Popovic, Dekani i Fakultetit të Ekonomisë në UET, prof. dr. Engjëll Pere, Rektori i Universitetit të Novi Pazar, prof. dr. Miladin Kostic, drejtori i Drejtorisë së Harmonizimit të Menaxhimit Financiar dhe Kontrollit z. Dritan Fino dhe Drejtuesja e FINAC, prof. Sladjana Benkovic. Takimi u moderua nga drejtuesja e Projekti në UET, dr. Blerjana Bino.
Qëllimi kryesor i projektit është të kontribuojë në zhvillimin e mëtejshëm të aftësive në administratën publike nëpërmjet zhvillimit të programeve master në fushat e menaxhimit financiar, kontabilitetit dhe kontrollit. Projekti po zbatohet në Shqipëri dhe Serbi, dhe konsorciumi përbëhet nga 12 anëtarë (nga Shqipëria, Serbia dhe katër vende të BE-së). Institucioni koordinues i projektit FINAC është Universiteti i Beogradit, Fakulteti i Shkencave Organizative. Partnerë nga Shqipëria janë Universiteti Europian i Tiranës dhe Universiteti “Luigj Gurakuqi” i Shkodrës.
Në vijim të takimeve prezantuese, në 26 Prill 2017 Universiteti “Luigj Gurakuqi” i Shkodrës organizoi takimin prezantues të projektit. Të pranishëm në këtë aktivitet ishin: Dekane i Fakultetit të Ekonomisë, Universiteti Luigj Gurakuqi, prof. asoc. dr. Blerta Dragusha, Shefe në Departamentin e Financës, prof. as. dr. Elidiana Bashi, përfaqësuesit e Universitetit të Beogradit dhe Universitetit Europian të Tiranës, si edhe përfaqësues të administratës publike në Shkodër. E ftuar në takim ishte edhe kryetarja e Bashkisë Shkodër znj. Voltana Ademi, e cila shprehu vlerësimet dhe mbështetjen e këtij projekti.
als_Latn als_Latn als_Latn